**Latvijas izglītības iestāžu vokāli instrumentālo ansambļu,**

**instrumentālo kolektīvu un popgrupu video festivāls**

**“No baroka līdz rokam”**

2022.gada maijs

Ir noslēdzies Latvijas izglītības iestāžu vokāli instrumentālo ansambļu, instrumentālo kolektīvu un popgrupu video festivāls “No baroka līdz rokam”. Iepriekšējais festivāls notika 2020.gada februārī, kam sekoja gandrīz divu gadu periods, kurā iespējas darboties bija ierobežotas. Rudenī, plānojot 2021./2022. mācību gada pasākumus, vēl nebija pārliecības par iespējām muzicēt klātienē, līdz ar to tika pieņemts lēmums organizēt festivālu video formātā.

Kopā festivālā piedalījās 140 kolektīvi, 42 instrumentālie ansambļi, 5 tautas mūzikas ansambļi, 38 vokāli instrumentālie ansambļi, 5 džeza mūzikas ansambļi un 50 popgrupas.

Festivāla kolektīvu iesūtītos ierakstus noklausījās Valsts izglītības satura centra uzaicinātie eksperti – Jāzepa Mediņa Rīgas 1.mūzikas skolas pedagogsun instrumentālo ansambļu vadītājs Dainis Tarasovs, Rīgas 45.vidusskolas pedagogs un vokāli instrumentālo ansambļu vadītājs Māris Vitkus un Saulkrastu kora “Anima” diriģente un vokālā pedeagoģe Laura Leontjeva. Paralēli notika kolektīvu vadītāju un dalībnieku aptauja par viņuprāt labākajiem priekšnesumiem savā žanrā.

Dainis Tarasovs pēc instrumentālo ansambļu un tautas mūzikas kolektīvu ierakstu noklausīšanās atzīmēja svarīgākās lietas, kuras būtu jāņem vērā vadītājiem - skatuves kultūra, ansambļa skanējums dalībnieku ieinteresētība un saspēle. Ieguvēji ir tie ansambļi, kur ir padomāts par vienotiem tērpiem un ir piedomāts pie paklanīšanās niansēm. Daudz ko var pateikt no izpildītāja sejas izteiksmes, vai priekšnesums ir spilgts, īpašs vai arī pavisam neieinteresēts. Bieži piemērs nāk no paša skolotāja, cik lielā mērā skolotājs ir ieinteresēts ansambļa darbā. Kā labus piemērus Tarasovs min - Tukuma 2.vidusskolas (vadītājs Uģis Strauja), Talsu Kristīgās vidusskolas (vadītājs Jānis Smilga), Engures Mūzikas un mākslas skolas (vadītājs Uldis Folkbergs) pūšamo instrumentu ansambļus, Valdemārpils vidusskolas Netradicionālo orķestri (vadītāja Gunta Vecvagare) un Ventspils 3.pamatskolas tautas instrumentu orķestri “Kaļinka” (vadītāja Anžela Zraičenko), Rīgas 10.vidusskolas ģitāristu ansamblis “Ričerkars” (vadītājs Romāns Trautmans), Talsu Kristīgā vidusskolas un Talsu novada Bērnu un jauniešu centra zvanu ansambli (vadītājs Jānis Smilga), Ventspils Centra sākumskolas zvanu ansambļus “Saules zvani” un “Saules zvani - juniori”, Daugavpils pilsētas Bērnu un jauniešu centra “Jaunība” instrumentālais trio “Akords” (vadītāja Svetlana Rjabceva), Limbažu bērnu un jauniešu centra kapelas “Eži” un “Pusezīši”, Rēzeknes Valsts poļu ģimnāzija kapela “Jandāliņš” (vadītāja Silvija Slavika), Engures Mūzikas un mākslas skolas koklētāju ansamblis (vadītāja Gita Andersone). Savukārt dalībnieku aptaujā par labākajiem tika atzīti Kuldīgas novada Bērnu un jauniešu centra ģitāristu ansamblis “AKUSTIKA” (vadītāja Sangrita Upeniece), Ventspils Centra sākumskolas zvanu ansamblis “Saules zvani - juniori” (vadītāja Sandra Sproģe), Daugavpils pilsētas Bērnu un jauniešu centra “Jaunība” instrumentālais trio “Akords” (vadītāja Svetlana Rjabceva).

Runājot par vokāli instrumentālo ansambļu un džeza mūzikas kolektīvu žanriem, Māris Vitkus vērsa uzmanību uz skaņdarbu izvēli un repertuāru. Šis, protams, ir ļoti diskutabls jautājums, bet vajadzētu izvērtēt repertuāra aktualitāti attiecīgajam vecumposmam. Ja ansamblis pedagoģiski mācās kādu mūzikas stilu, paši to izprot, tad, protams, ir pat vēlams, ka viņi sāk ar stila agrīnajiem piemēriem un attīstoties cenšas to virzīt uz priekšu ar jaunākiem stila skaņdarbiem. Ansambļa vadītājiem būtu jārunā arī par mūzikas stilu dažādību, to vēsturi un attīstības gaitu līdz mūsdienām. Ieteicams izvērtēt, vai ansamblis regulāri nespēlē viena stila un laikmeta mūziku. Ja par to ir aizdomas, tad vajadzētu mainīt repertuāra politiku, ansambļa dalībnieki to novērtēs. Vitkus aicina piedomāt pie vokālajām partijām. Ja ritma un harmoniskās sekcijas pamatā ir sakārtotas, tad dziedātāji, protams, ne visos gadījumos, dzied, kā sanāk. Būtu jāpiestrādā pie frāzējuma, elpas, dikcijas, darba ar mikrofonu, jo vokālists ir tas grupas dalībnieks, kurš ir visredzamākais. Kā labos piemērus eksperts ir izcēlis jaunāko klašu dalībnieku kolektīvus - Ventspils Centra sākumskolas vokāli instrumentālais ansamblis “Jautrie draugi” (vadītāja Sandra Sproģe), Austrumlatvijas radošo pakalpojumu centra “Zeimuļs” vokāli instrumentālais ansamblis “Žvūrgzdyni” (vadītājs Ingars Gusāns), vecāko klašu mūziķu kolektīvi - Ventspils Kultūras centra vokāli instrumentālais ansamblis “Windy Temper” (vadītāja Sandra Sproģe), Olaines 1.vidusskolas vokāli instrumentālais ansamblis “6.alianse” (vadītājs Māris Trankalis), Rīgas 45.vidusskolas 11.klases vokāli instrumentālais ansamblis (vadītājs Zintis Žvarts), tika izcelti arī abi dueti - Rīgas 45.vidusskolas 10 klases duets (vadītājs Romāns Vendiņš) un Rīgas Kultūru vidusskolas vokāli instrumentālais ansamblis (vadītāja Ginta Ozola), no džeza mūzikas kolektīviem tika izcelti Liepājas Mūzikas, mākslas un dizaina vidusskolas džeza ansamblis “Young Lions Beat Band” (vadītāji Andris Ločmelis un Deniss Paškevičs) un Rīgas 45.vidusskolas vokālā džeza grupa “Dos a do” (vadītāja Kristīne Paņko), par labu aranžējumu eksperts izcēla Ventspils Jaunrades nama vokāli insrtumenālais ansamblis “PM6” (vadītājs Sergejs Somiks), labākais video - Smiltenes vidusskolas vokāli instrumentālais ansamblim “Forward” ( vadītājs Mārtiņš Āboliņš). Dalībnieku un kolektīvu vadītāju aptaujā visvairāk balsu saņēma - Kuldīgas Bērnu un jauniešu centra vokāli instrumentālais ansamblis “Stars” (vadītāja Sangrita Upeniece), Ventspils Kultūras centra vokāli instrumentālais ansamblis “Windy Temper” (vadītāja Sandra Sproģe) un Špoģu Mūzikas un mākslas skolas vokāli instrumentālais ansamblis “Bulta” (vadītājs Viktors Leonovičs, vokālā pedagoģe Diāna Kļavinska).

Komentējot popgrupu sniegumu, Laura Leontjeva atzīmēja, kam būtu jāpievērš uzmanība, strādājot ar bērnu popgrupām - unisona dziedāšana pie mikrofoniem ir sarežģīta, to vajadzētu trenēt gan ar, gan bez skaņas pastiprinošām iekārtām, ieteikums pievērst uzmanību ansambļu iekšējam balansam, lai nepazustu melodija vai kāda no piebalsīm, kā arī fonogrammai nevajadzētu nomākt balsi. Elpšanas vingrinājumi ir ļoti svarīgi, elpa ir jātrenē regulāri, ir jāstrādā arī pie dikcijas precizitātes. Lai padarītu priekšnesumu interesantāku, vēlamas dinamiskās nianses. Protams, ļoti svarīgi ir izvēlēties bērniem piemērotas dziesmas gan tematiski, gan arī grūtības pakāpes ziņā un reģistru atbilstību bērnu balsij. Svarīgs elements ir horeogrāfija un skatuves tēls, tam būtu jābūt balansā ar muzikālo materiālu. Kā labos piemērus Leontjeva atzīmē šādus kolektīvus – Ventspils Jaunrades nama popgrupa "Ķipari un pipari" (vadītāja Marita Koha), Valmieras 5. vidusskolas popgrupu "Dīvas" 9./10. klase (vadītāja Ilona Veide) Rīgas 64. vidusskolas ansambļus "Kraukšķīši" vidējā un jaunākā grupa (vadītāja Ilze Ruduka) par atraktivitāti un plastiskumu, Preiļu novada Bērnu un jauniešu centra popgrupa “Lāsītes” 6. kl. (vadītāja Daina Erte) par koordināciju, ideju un *grūvu*, Preiļu novada Bērnu un jauniešu centra popgrupa “Lāsītes” 9./10. kl.( vadītāja Daina Erte) par dzīvo izpildījumu gan dziedāšanā, gan pavadījumā, kā arī muzikalitāti, Kuldīgas Kultūras centra popgrupa “Konfektītes” (vadītāja Agnese Čīče) un Kuldīgas Bērnu un jauniešu centra popgrupa “Putas” (vadītāja Agnese Čīče) par labskanīgo un atraktīvo dziedāšanu, Ilūkstes Mūzikas un Mākslas skolas popgrupas MIX vecākajai grupai (vadītāja Oksana Šeršņova) lielisks ansamblis, stabils dziedājums un pārliecinošākā uzstāšanās. Dalībnieku un vadītāju balsojumā līderi ir Preiļu Bērnu un jauniešu centra popgrupas 1./3.kl. un 4./5.kl. (vadītāja Daina Erte), kā arī Tukuma Raiņa Valsts ģimnāzijas popgrupas “ Bimini” vecākā grupa (vadītāja Dace Perševica).

Noslēdzot festivālu, vēlos pateikties visiem kolektīviem par atsaucību un vēlmi darboties. Cerams, ka nākošajā mācību gadā mūsu kopējais darbs turpināsies jau klātienes festivālā. Uz tikšanos!

**Egils Šķetris**

Interešu izglītības un audzināšanas darba nodaļas

vecākais referents